Resumé af udtalelse fra Den Europæiske Tilsynsførende for Databeskyttelse om forslag til Rådets afgørelser om undertegnelse og indgåelse af aftalen mellem Den Europæiske Union på den ene side og New Zealand på den anden side om udveksling af personoplysninger mellem Europol og New Zealands kompetente myndigheder for bekæmpelse af grov kriminalitet og terrorisme

[Udtalelsen findes i sin helhed på EN, FR og DE på EDPS’ websted www.edps.europa.eu]

(2022/C 262/05)

Den 13. maj 2022 fremlagde Europa-Kommissionen to forslag til Rådets afgørelser om undertegnelse og indgåelse på Den Europæiske Unions vegne af aftalen mellem Den Europæiske Union på den ene side og New Zealand på den anden side om udveksling af personoplysninger mellem Europol og New Zealands kompetente myndigheder for bekæmpelse af grov kriminalitet og terrorisme. Formålet med aftalen er at tillade videregivelse af personoplysninger mellem Europol og New Zealands kompetente myndigheder, samtidig med at der sikres passende garantier med hensyn til fysiske personers menneskerettigheder og grundlæggende frihedsrettigheder, herunder privatlivets fred og databeskyttelse.

EDPS har allerede haft lejlighed til at fremsætte bemærkninger til udvekslingen af personoplysninger mellem Europol og New Zealands retshåndhævende myndigheder i sin udtalelse 1/2020 om forhandlingsmandatet for denne aftale. Heri bemærkede EDPS, at New Zealand har en veletableret national databeskyttelseslovgivning og en uafhængig databeskyttelsesmyndighed, der har kompetence til at føre tilsyn med de retshåndhævende myndigheder. Samtidig fremsatte EDPS flere yderligere henstillinger for at præcisere og om nødvendigt videreudvikle garantierne og kontrollen med hensyn til beskyttelsen af personoplysninger, navnlig vedrørende aftalens anvendelsesområde, princippet om opbevaringsbegrænsning og underretning af registrerede.

EDPS noterer sig med tilfredshed, at der er taget hensyn til hans henstillinger under forhandlingerne, og at de efterfølgende er blevet afspejlet i den endelige aftaletekst, henholdsvis i bilag I, artikel 13 og artikel 26.

På baggrund af ovenstående mener EDPS, at den forelagte aftale mellem Den Europæiske Union og New Zealand om udveksling af personoplysninger mellem Europol og New Zealands kompetente myndigheder for bekæmpelse af grov kriminalitet og terrorisme giver tilstrækkelige garantier med hensyn til beskyttelse af privatlivets fred og fysiske personers grundlæggende rettigheder og friheder. Desuden kan den også anvendes som model for fremtidige aftaler om udveksling af personoplysninger med henblik på retshåndhævelse.

Samtidig minder EDPS om de nyligt vedtagne ændringer af Europolforordningen, som vil få indvirkning bl.a. på den databeskyttelsesramme, der gælder for Europol. I denne henseende understreger EDPS, at Europol vil skulle anvende aftalen om udveksling af personoplysninger med New Zealands kompetente myndigheder i fuld overensstemmelse med sine ajourførte retlige rammer og specifikt med de retlige garantier for beskyttelse af fysiske personer i forbindelse med behandling af deres personoplysninger, der er indeholdt i kapitel IX i EUDPR og i den ændrede Europolforordning.

Navnlig bør Europols forpligtelse i henhold til den påtænkte aftales artikel 26 til at offentliggøre et dokument, hvori der på forståelig vis redegøres for bestemmelserne om behandling af personoplysninger, der videregives i overensstemmelse med aftalen, herunder hvilke midler der står til rådighed for de registreredes udøvelse af deres rettigheder, fortolkes og anvendes i lyset af artikel 79 i EUDPR og agenturets forpligtelse som dataansvarlig til at stille specifikke oplysninger til rådighed for eller give den registrerede specifikke oplysninger.

1. INDLEDNING

1. Den 13. maj 2022 fremlagde Europa-Kommissionen to forslag til Rådets afgørelser om undertegnelse og indgåelse på Den Europæiske Unions vegne af aftalen mellem Den Europæiske Union på den ene side og New Zealand på den anden side om udveksling af personoplysninger mellem Den Europæiske Unions Agentur for Retshåndhævelsessamarbejde (Europol) og New Zealands kompetente myndigheder for bekæmpelse af grov kriminalitet og terrorisme (”forslaget”) ( 1 )

2. Formålet med aftalen er at tillade videregivelse af personoplysninger mellem Europol og New Zealands kompetente myndigheder for at støtte og styrke den indsats, der gøres af myndighederne i Den Europæiske Unions medlemsstater og i New Zealand, samt deres gensidige samarbejde om forebyggelse og bekæmpelse af strafbare handlinger, herunder grov kriminalitet og terrorisme, samtidig med at der sikres passende garantier med hensyn til fysiske personers menneskerettigheder og grundlæggende frihedsrettigheder, herunder privatlivets fred og databeskyttelse ( 2 )

3. Forhandlingerne mellem Kommissionen og New Zealand om aftalen blev ført mellem april og november 2021 i overensstemmelse med forhandlingsdirektiver, som Rådet vedtog den 13. maj 2020 i forlængelse af Kommissionens henstilling af 30. oktober 2019 ( 3 )

4. Den påtænkte aftale bygger på et allerede eksisterende tæt partnerskab mellem Den Europæiske Union og New Zealand. I denne henseende skal det bemærkes, at parterne i partnerskabsaftalen om forbindelser og samarbejde mellem EU og New Zealand, der blev undertegnet den 5. oktober 2016, forpligter sig til at samarbejde om retshåndhævelse, forebyggelse og bekæmpelse af organiseret kriminalitet og korruption, narkotika, cyberkriminalitet, hvidvaskning af penge, terrorisme og finansiering af terrorisme.

5. Denne udtalelse fra EDPS er afgivet på grundlag af høringerne fra Europa-Kommissionen af 13. maj 2022 i henhold til artikel 42, stk. 1, i EUDPR om forslagene til Rådets afgørelser om undertegnelse og indgåelse af aftalen. I betragtning af, at begge forslag vedrører den samme aftale, omfatter denne udtalelse imidlertid begge disse forslag.

4. KONKLUSIONER

19. På baggrund af ovenstående fremsætter EDPS følgende henstillinger: (1) Den forelagte aftale mellem Den Europæiske Union og New Zealand om udveksling af personoplysninger mellem Europol og New Zealands kompetente myndigheder for bekæmpelse af grov kriminalitet og terrorisme giver tilstrækkelige garantier med hensyn til beskyttelse af privatlivets fred og fysiske personers grundlæggende rettigheder og friheder. I denne henseende kan den også anvendes som model for fremtidige aftaler om udveksling af personoplysninger med henblik på retshåndhævelse. (2) Europols forpligtelse i henhold til den påtænkte aftales artikel 26 til at offentliggøre et dokument, hvori der på forståelig vis redegøres for bestemmelserne om behandling af personoplysninger, der videregives i overensstemmelse med aftalen, herunder hvilke midler der står til rådighed for de registreredes udøvelse af deres rettigheder, bør fortolkes og anvendes i lyset af artikel 79 i EUDPR og Europols forpligtelse som dataansvarlig til at stille specifikke oplysninger til rådighed for eller give den registrerede specifikke oplysninger.

Bruxelles, den 10. juni 2022 Wojciech Rafał WIEWIÓROWSKI

(1) COM(2022) 207 final og COM(2022) 208 final.

(2) Jf. begrundelsen til begge forslag, s. 2.

(3) Idem.